ଜନକପୁର - ଅଯୋଧ୍ୟା ବସ୍ ସେବା ଉଦ୍ଘାଟିତ - Samaja Live\nଜନକପୁର - ଅଯୋଧ୍ୟା ବସ୍ ସେବା ଉଦ୍ଘାଟିତ\nକାଠମାଣ୍ଡୁ : ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଦୁଇଦିନିଆ ନେପାଳ ଗସ୍ତରେ ଯାଇ ଶୁକ୍ରବାର ସକାଳେ ଜନକପୁରରେ ପହଞ୍ଚିଛନ୍ତି । ନେପାଳ ପ୍ରତିରକ୍ଷା ମନ୍ତ୍ରୀ ଈଶ୍ୱର ପୋଖରାଲ୍, ଦୁଇଟି ପ୍ରଦେଶର ମୁଖ୍ୟମନ୍ତ୍ରୀ ଏବଂ ନୋପଳରେ ଥିବା ଭାରତ ରାଷ୍ଟ୍ରଦୂତ ମନଜିତ୍ ସିଂ ପୁରୀ ତାଙ୍କୁ ସ୍ୱାଗତ ଜଣାଇଛନ୍ତି ।\nପରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଓ ନେପାଳ ପ୍ରଧାନମନ୍ତ୍ରୀ କେ.ପି. ଶର୍ମା ଓଲି ନେପାଳର ଜନକପୁର ଓ ଭାରତର ଅଯୋଧ୍ୟା ମଧ୍ୟରେ ସିଧାସଳଖ ବସ୍ ଚଳାଚଳକୁ ମିଳିତ ଭାବେ ଉଦ୍ଘାଟନ କରିଛନ୍ତି । ଉଦ୍ଘାଟନୀ ଉତ୍ସବରେ ଉଦ୍ବୋଧନ ଦେଇ ଶ୍ରୀ ମୋଦି କହିଛନ୍ତି, ଉଭୟ ଦେଶ ମଧ୍ୟରେ ରାମାୟଣ ସର୍କିଟ୍ ସ୍ଥାପନ ଲାଗି ଦୁଇ ଦେଶ ମିଳିତ ଭାବେ କାର୍ଯ୍ୟ କରିବେ । ଏହାଦ୍ୱାରା ଦୁଇ ଦେଶର ଲୋକମାନଙ୍କ ମଧ୍ୟରେ ନିବିଡ଼ ସମ୍ପର୍କ ମଜବୁତ ହେବ ବୋଲି ଶ୍ରୀ ମୋଦି କହିଛନ୍ତି ।\nପ୍ରଧାନମନ୍ତ୍ରୀଙ୍କର ଏହି ଗସ୍ତକାଳରେ ସେ ସେଠାକାର ପ୍ରଧାନମନ୍ତ୍ରୀ କେ.ପି. ଶର୍ମା ଓଲିଙ୍କ ସହ ଦ୍ୱିପାକ୍ଷିକ ସ୍ୱାର୍ଥଜଡିତ ବିଷୟ ଆଲୋଚନା କରିବା ସହ ନେପାଳ ରାଷ୍ଟ୍ରପତି ଓ ଉପରାଷ୍ଟ୍ରପତିଙ୍କୁ ଭେଟିବେ । ଏହି ଗସ୍ତ ସମୟରେ ପ୍ରଧାନମନ୍ତ୍ରୀ ଶ୍ରୀ ମୋଦି ଓ ଓଲି ମିଳିତଭାବେ ଅରୁଣ ତୃତୀୟ ଜଳବିଦ୍ୟୁତ୍ ପ୍ରକଳ୍ପର ଶିଳାନ୍ୟାସ କରିବେ । ନିକଟରେ ଶ୍ରୀ ଓଲି ନୂଆଦିଲ୍ଲୀ ଗସ୍ତ ଅବସରରେ ଶ୍ରୀ ମୋଦିଙ୍କ ସହ ବିଭିନ୍ନ ଦ୍ୱିପାକ୍ଷିକ ପ୍ରସଙ୍ଗ ଉପରେ ଆଲୋଚନା କରିଥିଲେ । ଏହି ସବୁ ପ୍ରସଙ୍ଗ ଉପରେ ଅଧିକ ମତ ବିନିମୟ କରିବା ସହ ଦ୍ୱ ିପାକ୍ଷିକ ସମ୍ପର୍କକୁ ନିବିଡ କରି ଅଂଶୀଦାର ଭିତ୍ତିରେ ଆଗେଇ ଚାଲିବାକୁ ଦୁଇ ନେତା ଗୁରୁତ୍ୱ ଦେବେ ବୋଲି ଆଶା କରାଯାଉଛି ।\nକାଠମାଣ୍ଡୁ ଗସ୍ତ ପୂର୍ବରୁ ଏକ ବିବୃତ୍ତିରେ ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଛନ୍ତି ଯେ, ତାଙ୍କର ଏହି ଗସ୍ତ ଭାରତ ନେପାଳ ପୁରୁଣା ମୈତ୍ରୀ ଓ ସୁସମ୍ପର୍କକୁ ଅଧିକ ନିବିଡ କରିବା ପାଇଁ ଅଭିପ୍ରେତ। ପଡୋଶୀଙ୍କୁ ପ୍ରଥମ ଅଗ୍ରାଧିକାର ଦେବାକୁ ଭାରତ ଯେଉଁ ନୀତି ଆପଣେଇଛି, ତାହାକୁ ଆଗକୁ ବଢାଇବା ପାଇଁ ଉଚ୍ଚସ୍ତରରେ ଦ୍ୱିପାକ୍ଷିକ ଆଲୋଚନା ଓ ସମ୍ପର୍କ ରକ୍ଷାର ଗୁରୁତ୍ୱ ଅଧିକ । ତାଙ୍କ ସରକାର ଏହି ନୀତିକୁ 'ସବ୍କା ସାଥ, ସବ୍କା ବିକାଶ' ନ୍ୟାୟରେ ବଜାୟ ରଖିଛନ୍ବୋତି ବୋଲି ଶ୍ରୀ ମୋଦି କହିଛନ୍ତି । 'ସମୃଦ୍ଧ ନେପାଳ ଓ ସୁଖୀ ନେପାଳୀ' ଲକ୍ଷ୍ୟ ପୂରଣ ପାଇଁ ନେପାଳ ସରକାର ଯେଉଁ କାର୍ଯ୍ୟକ୍ରମସବୁ ହାତକୁ ନେଇଛନ୍ତି ତାହାର ଉପଯୁକ୍ତ କାର୍ଯ୍ୟାନ୍ୱୟନରେ ଭାରତ ଜଣେ ଦାୟିତ୍ୱବାନ ଅଂଶୀଦାରଭାବେ କାର୍ଯ୍ୟ କରିବ ।
